РЕШЕНИЕ НА ОБЩИЯ СЪД (състав по жалбите)
11 декември 2014 година
Дело T‑619/13 P
Carla Faita
срещу
Европейски икономически и социален комитет (ЕИСК)
„Обжалване — Публична служба — Длъжностни лица — Психически тормоз — Неоказване на съдействие и неизпълнение на задължението за полагане на грижа — Грешка при прилагане на правото — Право на защита“
Предмет:      Жалба срещу решението на Съда на публичната служба на Европейския съюз (втори състав) от 16 септември 2013 г., Faita/ЕИСК (F‑92/11, СбСПС, EU:F:2013:130), насочена към отмяната на това решение.
Решение:      Отхвърля жалбата. Г‑жа Carla Faita понася направените от нея съдебни разноски, както и тези на Европейския икономически и социален комитет (ЕИСК).
Резюме
Жалби на длъжностните лица — Предварителна административна жалба — Решение за отхвърляне — Липса на задължение на администрацията за замяна на мотивите на първоначалния акт
(член 90 от Правилника за длъжностните лица)
Когато компетентният орган по назначаването, след разглеждане на административната жалба на длъжностно лице, приеме, че мотивите на първоначалния акт, срещу който е насочена тази административна жалба, са едновременно добре обосновани и достатъчни, за да отговорят на изтъкнатите в нея твърдения за нарушения, няма причина той да се отклони от тези мотиви, като ги замени с нови. При това положение в тази хипотеза този орган може да отхвърли административната жалба като възпроизведе в решението за отхвърляне същите мотиви като посочените в първоначалния акт, без да може да бъде упрекнат в нарушение на задължението за мотивиране или на принципа на добра администрация.
(вж. точка 32)